הוועדה המיוחדת למאבק בנגע הסמים, כנסת 18, פרוטוקול מספר 27, 2010-06-08 12:00

מוחמד ברכה: צהריים טובים לכולם.

מוחמד ברכה: אני רוצה לקדם בברכה את השר לביטחון פנים, חבר הכנסת יצחק אהרונוביץ, שזו אינה הפעם הראשונה שהוא מופיע בוועדה – לא רק מתוקף תפקידו כשר לביטחון פנים אלא גם כמי שמופקד על הרשות למלחמה בנגע הסמים והאלכוהול.

מוחמד ברכה: הישיבה היום מוקדשת לסקירתו של השר בנושא אלימות, סמים והתוכנית הלאומית למאבק באלכוהול, ועל כן אתן את הבמה לשר ולאחר מכן המשתתפים המכובדים שנמצאים כאן יוכלו להשתתף, להוסיף ולהעיר.

מוחמד ברכה: בבקשה.

השר לביטחון פנים יצחק אהרונוביץ: צהריים טובים, אדוני יושב ראש הוועדה חבר הכנסת מוחמד מרכה, אני קודם כל מאוד שמח להיות בדיון ולשתף פעולה כתמיד ועוד אמרתי ביום הראשון שאתה יכול לראות בי שותף מלא לקידום המטרות המשותפות יחדיו.

השר לביטחון פנים יצחק אהרונוביץ: אני רוצה לפתוח קודם כל ולומר שאני מגיע מישיבת שרים בנושא השיטור העירוני ואמנם זה לא קשור אבל אנחנו אישרנו שהשיטור העירוני ייצא לדרך.

השר לביטחון פנים יצחק אהרונוביץ: זה יורגש בנוכחות רבה יותר של שוטרים ופקחים עם סמכויות, מדובר במהלך דרמטי שייתן יותר ביטחון למדינת ישראל.

השר לביטחון פנים יצחק אהרונוביץ: הפיילוט ייצא בימים הקרובים, וזה מהלך שאני עובד עליו שנה שלמה שאני מקווה שנראה את התוצרים בטיפול בסל העבירות כולו – אלימות, עבירות סמים וכולי, בעיקר עבירות בתחום איכות החיים.

השר לביטחון פנים יצחק אהרונוביץ: אתמול השתתפתי בישיבה מאוד חשובה בוועדת השרים לענייני אלימות בראשותי, הנוכחות הייתה כמעט מלאה.

השר לביטחון פנים יצחק אהרונוביץ: דיברנו על נושאים שחלקם יעלו פה לראשונה, וחלקם אנו מתעסקים בו ביום יום.

השר לביטחון פנים יצחק אהרונוביץ: הרשות למלחמה בסמים ובאלכוהול היא בעיני מנוף חשוב כדי לתכלל את הגורמים שמביאים לצערי לאלימות ופשע, בעיקר בתחום הסמים אבל גם בתחום האלכוהול, שהוא מחולל מרכזי בתחום האלימות.

השר לביטחון פנים יצחק אהרונוביץ: מרגע שאני מזהה את הנושאים הללו יש לתת את הפתרון.

השר לביטחון פנים יצחק אהרונוביץ: מה עשינו בתחום האלכוהול?

השר לביטחון פנים יצחק אהרונוביץ: מעבר לקמפיין, ההסברה ונוכחות השוטרים ברחובות, קידמו את נושא החקיקה, שהוא בעיני נתן למשטרה בעיקר את היכולת להתמודד עם מכירת אלכוהול לקטינים ועם שתייה של אלכוהול בפארקים.

השר לביטחון פנים יצחק אהרונוביץ: התוצאות הן עלייה במאות אחוזים בכתבי אישום בתחום עבירות בתחום האלכוהול.

השר לביטחון פנים יצחק אהרונוביץ: בנוגע לחוק של השמדת משקאות, מפקדי התחנות שמתעסקים עם הנוער אומרים ששפיכת משקאות למי ששותה ברחוב זה מייצר הרתעה, רואים שהאירועים הולכים ויורדים.

השר לביטחון פנים יצחק אהרונוביץ: עוד לא הגענו לנחלה, עדיין יש הרבה עבודה לעשות ואנחנו בתחילתו של התהליך.

השר לביטחון פנים יצחק אהרונוביץ: רק אתמול קיימנו דיון ראשוני בעניין החקיקה בשלב ב', ישנם נושאים חשובים שרק עכשיו עולים על השולחן ויש לעבד אותם יחד עם משרדי הממשלה השונים.

השר לביטחון פנים יצחק אהרונוביץ: נעלה את אותם נושאים עד עוד חודש או חודשיים כדי לסגור את המעגל ולטפל בנגע שתיית האלכוהול.

השר לביטחון פנים יצחק אהרונוביץ: לא מקובל עליי שילדים בני 12, 14 ו-18 יערבבו כל מיני משקאות, אי אפשר למנוע את זה בבית או באולם שמחות או מועדון, אבל יש לטפל בנושא.

השר לביטחון פנים יצחק אהרונוביץ: כשאנחנו מזהים את האלכוהול כמרכיב חשוב המחולל אלימות, אנחנו נשים את הפוקוס על התרבויות שמעודדות שתיית אלכוהול לשוכרה.

השר לביטחון פנים יצחק אהרונוביץ: זה לא רק אני אלא כל משרדי הממשלה שהם חלק בדבר, הרשות למלחמה בסמים ובאלכוהול, וכמובן המשטרה שצריכה לפקח.

השר לביטחון פנים יצחק אהרונוביץ: פתחתי בנושא השיטור העירוני שאושר, הפקחים המסייעים יקבלו ממני סמכויות בתחום החיפוש והעיכוב לאחר הכשרה, ואני אנסה גם לתת להם סמכויות בנושא אכיפת האלכוהול, אך יש לקיים על כך עוד כמה דיונים מפני שבנושא זה עוד לא סיכמנו סמכויות.

השר לביטחון פנים יצחק אהרונוביץ: הדבר הבא עליו רציתי לדבר הוא נושא הסמים, בו אנחנו לא במצב טוב.

השר לביטחון פנים יצחק אהרונוביץ: חודרים סמים מהגבולות, יש פרשיות מחוץ לארץ בהן מדובר על קרוב לשלושים פרשיות שכרגע מתקיימת לגביהן עבודה בין המשטרה לבין המדינות.

השר לביטחון פנים יצחק אהרונוביץ: פוצחו עד כה שש פרשיות במהלך שנת 2010, תארו לכם כמה עוד בדרך.

השר לביטחון פנים יצחק אהרונוביץ: תארו לעצמכם שהיו שלושים פרשיות, שש פוצחו – מי יודע כמה פרשיות עוד מחכות לנו, או כמה סמים חדרו מבלי ידיעתנו.

השר לביטחון פנים יצחק אהרונוביץ: הצבא, משמר הגבול ומשטרת ישראל בגבול לבנון וסוריה תופסים הרבה הברחות של סמים, גבול מצרים גם הוא מאוד פעיל וכמו כן גבול ירדן, גם המעברים – לפחות ממה שידוע לנו כרגע.

השר לביטחון פנים יצחק אהרונוביץ: נציגים שונים מציגים את המצב כאילו שיש יובש, אבל זה לא מקובל עליי – אין שום יובש.

השר לביטחון פנים יצחק אהרונוביץ: הסמים מגיעים לישראל, סמים קשים ורכים, יש כל מיני דברים חדשים כמו נושא ההידרו, דברים שהכרנו בשנת 2009 אבל צפים בשנת 2010.

השר לביטחון פנים יצחק אהרונוביץ: אנחנו מדברים גם על הפיצוציות ומה שקורה שם.

השר לביטחון פנים יצחק אהרונוביץ: המסר הוא שאנחנו נמצאים במאבק על עתיד ילדינו, הוא מאבק חשוב, הוועדה חשובה בסיוע במאבק.

השר לביטחון פנים יצחק אהרונוביץ: יושב ראש הוועדה, חבר הכנסת מוחמד ברכה, שאל אותי מה אני יכול לעזור מבחינת תקציב, אני אמרתי ואחזור – אם לא נקבל את הכסף לרשות למלחמה בסמים ובאלכוהול אני אצביע נגד התקציב ולא אשחק את המשחקים הללו.

השר לביטחון פנים יצחק אהרונוביץ: הדברים ברורים כי יש לי אישית דברים שאני מוביל ומחולל בתוך המשרד לביטחון פנים, אחד מהנושאים הללו הוא המאבק בסמים ובאלכוהול, ואנחנו נצליח בסוף.

השר לביטחון פנים יצחק אהרונוביץ: תודה רבה.

מוחמד ברכה: אני רוצה לשאול את אדוני השר לביטחון פנים שאלה לפני שאנחנו נכנסים לדיון.

מוחמד ברכה: איך אתה תמדוד הצלחה?

מוחמד ברכה: כשאתה מדבר על מאות אחוזי תיקים נוספים, האם אתה מדבר על עבודה נוספת של המשרד שלך או על שימוש יתר?

מוחמד ברכה: כשמדובר על סמים ותפיסות אנחנו לא מצליחים לקבוע קנה מידה שיבדיל את האחוז הנתפס מסך - כל השימוש.

מוחמד ברכה: דיברנו בוועדה כבר בדיונים אחרים על מתן פרמטרים של צריכה, מחירים, תפיסות וכולי, לנסות לייצר מושג על היקף השוק בעניין, כי אנחנו מגששים באפילה.

מוחמד ברכה: אנחנו שמחים על מה שתופסים אך מעולם לא בדקנו את הסך – הכול שנמצא בשימוש.

מוחמד ברכה: אני חושב שזוהי אחת הסוגיות החשובות שאנחנו צריכים לפתור כדי לדעת האם אנחנו דורכים במקום או מתקדמים, האם אנחנו ממחזרים דברים שהיו מקודם?

מוחמד ברכה: אני מעריך את הרצינות, הלהט והמחויבות שלך כשר לביטחון הפנים, אני שמח שזה עבר מידי משרד ראש הממשלה – לא מפני שאני לא סומך על בעלי התפקידים אלא מפני שמשרד ראש הממשלה הוא בעל מטרות רבות אחרות.

מוחמד ברכה: עצם העובדה שיש שר המופקד על העניין הזה והוא גם עומד בראש מערכת האכיפה, זה כבר חשוב.

מוחמד ברכה: עם זאת, אנחנו עדיין זקוקים למדדים שונים שיראו לנו האם אנחנו מתקדמים או לא.

השר לביטחון פנים יצחק אהרונוביץ: אני רוצה להשיב לך על שני דברים.

השר לביטחון פנים יצחק אהרונוביץ: האחד, אני לא אתן אחוז מדויק של סך-כל שוק הסמים אבל מדובר על אחוזים נמוכים שאנחנו מגיעים אליהם.

השר לביטחון פנים יצחק אהרונוביץ: האם יש לרשות הלאומית למלחמה בסמים ובאלכוהול נתונים?

יאיר גלר: ההערכה שלנו היא שמדובר על תפיסה של בין שמונה לעשרה אחוזים בלבד מסך-השוק.

השר לביטחון פנים יצחק אהרונוביץ: אני חשבתי שיהיה מדובר בחמישה עשר אחוזים.

השר לביטחון פנים יצחק אהרונוביץ: אז עכשיו ניתן לדעת כמה לא תופסים.

השר לביטחון פנים יצחק אהרונוביץ: המספרים הם פשוטים, רואים שרוב הסמים נכנסים למדינה ולא נתפסים.

השר לביטחון פנים יצחק אהרונוביץ: הדבר השני עליו רציתי להגיב הוא עניין התיקים.

השר לביטחון פנים יצחק אהרונוביץ: כשאני מצביע על עלייה אדירה במספרי התיקים הנפתחים, צריך לזכור שאלה עבירות חשיפה שהן אותן עבירות שהמשטרה יוזמת אותן.

השר לביטחון פנים יצחק אהרונוביץ: נושא הסמים או סחיטת דמי חסות אלו עבירות שאם לא יוצרים עליהן מודיעין לעולם לא נגיע אליהן.

השר לביטחון פנים יצחק אהרונוביץ: זה תפקידה של המשטרה, ואם הם עלו במאה ושבעים אחוזים מדובר בהצלחה, ואולי בשנים הבאות האחוזים עוד יעלו.

השר לביטחון פנים יצחק אהרונוביץ: מדובר בעבירות חשיפה ויש לחשוף כמה שיותר.

השר לביטחון פנים יצחק אהרונוביץ: בגבולות יש תפיסות, אבל ישנם הרבה סמים שנכנסים למדינה, ועלינו לעסוק בכך.

השר לביטחון פנים יצחק אהרונוביץ: אני מציע שנציגי הרשות הלאומית למלחמה בסמים ובאלכוהול יאמרו את דברם.

יאיר גלר: אני רוצה לעלות את הסוגיות המרכזיות שמטרידות אותנו.

יאיר גלר: מדינת ישראל יודעת לאורך הרבה שנים, ובוודאי מאז שעברנו למשרד לביטחון פנים, להוביל מהלכים בתחום המלחמה בסמים.

יאיר גלר: אני רוצה לדבר על העובדה שיש במדינת ישראל חמישה עשר אלף נרקומנים, ומכיוון אין אפשרות לאשפוז בכפייה המרכיבים יש להעלות את הנושא על סדר היום.

יאיר גלר: אני חושב שהנושא הוא מרכיב עיקרי ויש לדבר עליו, חמישים אחוזים מאותם חמישה עשר אלף איש מטופלים במסגרות על ידי מדינת ישראל, אבל חמישים האחוזים הנותרים אינם מטופלים.

יאיר גלר: יש אלפים רבים של אנשים שהמדינה רוצה ויכולה לטפל בהם אבל היא לא מחויבת לעשות כך.

יאיר גלר: ברצוני לעדכן את הוועדה בעניין הנתונים – יש בשנים האחרונות התייצבות בנתונים.

יאיר גלר: אנחנו עושים מחקרים והצלבות שמצבעים מידי חודש בחודשו.

יאיר גלר: כעשרה אחוזים מבני הנוער, לשמחתנו המספרים לא גדלים כפי שהם גדלים בעולם המערבי, אבל מצד שני לצערנו מדובר בששים וחמישה אלף בני נוער המשתמשים בסמים ועוד כעשרים אלף שמשתמשים בנדיפים, כלומר טיפקס, דבק מגע, אדי דלק וכולי.

יאיר גלר: אנחנו יודעים שזה גורם תחלואה וגם למוות, כפי שקרה במספר מקרים כששאפו גז מזגנים ונפלו מהגגות.

יאיר גלר: הדבר השלישי שחייבים לציין הוא שהמדינה מבינה שמדובר בנזק אסטרטגי, גם בנושא הסמים וגם בנושא האלכוהול.

יאיר גלר: מדובר על כך שהם מחוללים אלימות ופשיעה מספר אחד, כפי שצוין על ידי השר, ומדובר בנזקים חברתיים כבדים של עשרה מיליארד שקלים חדשים.

יאיר גלר: מדבור בסכומים כבדים שהמדינה מוציאה לטובת טיפול בתחלואה שנוצרת כתוצאה מהנזקים של שימוש בסמים ובאלכוהול, בתי החולים מלאים באלפי אנשים מידי שנה – מדובר גם בגורם מוות מספר שלוש בעולם המערבי.

מוחמד ברכה: הרי בסופו של דבר, העלאת התקציב של הרשות למלחמה בנגע הסמים והאלכוהול היא חיסכון, ולא הוצאה נוספת.

יאיר גלר: נכון, מדובר בהשקעה.

יאיר גלר: המלחמה מתחילה בגילאים צעירים, יש מערכת גדולה והרבה ערוצי פעולה – שיתוף כל המערכות, משרד החינוך בראש ובראשונה ולידו משרד הבריאות ומשרד הרווחה בנושאי טיפול ושיקום, נעשית עבודה מערכתית מאוד גדולה.

יאיר גלר: מדינת ישראל משקיעה כרגע באותה עבודה מערכתית בין ארבע מאות לחמש מאות מיליון שקלים מידי שנה.

יאיר גלר: ככל שהסכומים יעלו אנחנו נצליח למזער את נזק השימוש באלכוהול ובסמים.

יאיר גלר: כשמשקיעים בחינוך, מדובר בעיקר בתשתיות, ואנחנו מאמינים גדולים שבתהליך המניעה ניתן להגיע לתוצאות הרבה יותר טובות.

יאיר גלר: מערך הקהילה שלנו חשוב מאוד, יחד עם ראשי הרשויות.

יאיר גלר: לראש רשות יש סמכויות, כוח ויכולת לעשות שינויים דרמטיים במה שמתרחש אצלו בתוך הרשות.

יאיר גלר: שיתוף הפעולה בנושא הזה הוא שיתוף מחויב.

יאיר גלר: משטרת ישראל שמה לה ליעד מאוד מרכזי את נושא המלחמה בנגע הסמים.

יאיר גלר: יש הצלחות מאוד גדולות, אין ספק שהגבול הדרומי שהוא פתוח ופרוץ כמעט לחלוטין מהווה היום מקור לכניסת הרבה מאוד סמים למדינת ישראל, וברגע שנצליח למזער שם את הכניסות זה ישפיע משמעותית גם על היקף הסמים במדינת ישראל.

יאיר גלר: תודה רבה.

אלון גרוסמן: שלום רב.

אלון גרוסמן: אני אלון גרוסמן, ראש מחלקת נוער במשטרת ישראל.

אלון גרוסמן: אנחנו כמחלקת נוער ומערך הנוער כולו בארץ מובילים את המהלך של מאבק בנושא הסמים והאלכוהול.

אלון גרוסמן: אני רוצה להתייחס לאלכוהול ולהביא דוגמאות מהשטח, קיבלנו כלים משמעותיים בנושא השמדת והחרמת האלכוהול אבל מעבר לזה החוק כולו הוא טוב.

אלון גרוסמן: אני רוצה להביא את דברי מפקד תחנת משטרת אשדוד: "בל"ג בעומר הגיעו אלפי מבלים שחלקם הגדול היו קטינים, שהם מצוידים במלאי שתייה חריפה לשהייה ממושכת לתוך הלילה.

אלון גרוסמן: בשנה שעברה סיימנו את הערב עם מספר רב של קטטות אלימות ואירועי דקירה.

אלון גרוסמן: בשנה זו לשמחתנו החוק סייע להתמודד בצורה יוצאת מן הכלל, הוחרמו בקבוקי שתייה בכמויות גדולות ולא נרשמו אירועים חריגים.

אלון גרוסמן: " קצין הנוער של מרחב מוריה, שזהו מרחב ירושלים – "בסוף השבוע האחרון עבדתי בלילה במועדונים ב"תלפיות" יחד עם שתי צוותים שפעלו בנושא האלכוהול.

אלון גרוסמן: כל צוות שפך בממוצע ארבעים ליטרים של אלכוהול.

אלון גרוסמן: בשעה שתיים בלילה כל המבלים התפזרו לביתם.

אלון גרוסמן: מדובר בחוק מעולה.

אלון גרוסמן: " נושא ההחרמה הוא רק חלק קטן מהחוק.

אלון גרוסמן: כבוד השר דיבר על הקמפיין וההסברה, אנחנו מנסים למנוע שימוש באלכוהול ובסמים גם בדרכים אחרות מהחרמה.

אלון גרוסמן: נפתחו תיקים נגד מוכרים בפיצוציות, החוק מאפשר לנו לפתוח תיקים נגד אותם אנשים בגירים המספקים להם אלכוהול.

אלון גרוסמן: נפתחו בחודשים האחרונים הרבה מאוד תיקים נגד הספקים הללו.

אלון גרוסמן: התופעה כמובן לא תיגמר לחלוטין, עדיין נמכר אלכוהול בפיצוציות ובכל מיני תחנות דלק, אבל אנחנו בהחלט מרגישים שהמאבק יוצר הרתעה ומניעה.

אלון גרוסמן: עצם שפיכת האלכוהול של אותם קטינים מנע מהם לצרוך את האלכוהול, אבל יש הרבה שחוזרים וקונים עוד פעם.

אלון גרוסמן: עם זאת, החוק בכל זאת מנע מכמה לשתות אלכוהול.

אלון גרוסמן: אנחנו כרגע רק בשלב הראשון של יישום החוק, אנחנו נתבקשנו להתייחס לשלב השני ונקדם גם אותו.

אלון גרוסמן: יש נושאים חשובים שלא הוכללו בחוק ואני מקווה שהם עוד ייכנסו.

מוחמד ברכה: מבחינת הפריסה של המשטרה, הרושם הוא שמדובר במרכזי הערים הגדולות וכנראה שבפריפריה הנושא שונה.

אלון גרוסמן: אנחנו הצבנו לעצמנו יעדים, ומודדים גם בתחנות בפריפריה.

אלון גרוסמן: הכול ביחס הגיוני כמובן, אנחנו לא מצפים מאותן יחידות שבפריפריה להגיע לאותן כמויות כמו שמגיעים אליהן במרכז, אבל מבחינה דיפרנציאלית יש התייחסות גם לפריפריה.

אלון גרוסמן: מבחינת הסמים, ניתן לראות שמשנת 2006 ישנה עלייה כל שנה, אם בהשוואה לשנת 2009 מדובר על שמונה מאות עד אלף תיקים יותר שנפתחו בנושא הסמים.

אלון גרוסמן: כבוד השר כבר התייחס ואמר שמדובר בעבירת חשיפה.

אלון גרוסמן: עצם העובדה שפתחנו יותר תיקים זה לא מצביע על עלייה בשימוש אלא על עלייה בחשיפת המקרים.

אלון גרוסמן: זה אומר שאנחנו עשינו עבודה יותר טובה והגענו לאותם אנשים.

אלון גרוסמן: המטרה שלנו היא שכמות התיקים שייפתחו תלך ותגבר, ואנחנו פועלים לכך.

מוחמד ברכה: בשלב מסוים העקומה תתחיל לרדת.

אלון גרוסמן: נכון, זה האידיאל.

אלון גרוסמן: אנחנו רוצים שהיא תרד בגלל שיהיו פחות משתמשים, ואנחנו ננסה לחשוף כמה שיותר.

השר לביטחון פנים יצחק אהרונוביץ: המאבק צריך להיות במפיצים ובסוחרים, שם יש צורך במלחמת חורמה.

השר לביטחון פנים יצחק אהרונוביץ: כמובן שיש לטפל באנשים אומללים שנגררו לסם, בעיקר הנרקומנים, אבל הסוחרים והמפיצים בהם צריך להתמקד המאמץ.

מוחמד ברכה: אדוני השר, אנחנו כבר בשלב מוקדם לעבודה בוועדה בנושא זה קבענו שאנחנו פרוסים על מגוון הטיפול בענייני סמים ואלכוהול אבל שההתמקדות צריכה להיות במקום בו האדם מתחיל האדם לצרוך סמים או אלכוהול.

מוחמד ברכה: זאת אומרת, נוער והברחות.

מוחמד ברכה: אם אנחנו חוסמים כניסה של החומרים הללו אנחנו עושים חצי מהעבודה, ואם מטפלים בגיל הצעיר לא נותנים שהם יתחילו בכלל להשתמש.

אלון גרוסמן: אני רוצה לסיים.

אלון גרוסמן: העובדה שיושבים סביב השולחן נציגי המשרדים מצביעה על העבודה המשותפת שאנחנו עובדים, רק עבודה משותפת יכולה לקדם את המאבק בסמים, באלכוהול ובאלימות.

אלון גרוסמן: היד המסיימת היא בתי המשפט, אני מאמין שבנושא ההרתעה הנושא של העונשים הוא חשוב.

השר לביטחון פנים יצחק אהרונוביץ: אני מבקש לשמוע מה קורה בתחום החינוך, הטיפול והשיקום.

יוסי גובר: אני דוקטור יוסי גובר, ראש מחלקת חינוך, טיפול ושיקום בשירות בתי הסוהר.

יוסי גובר: אנחנו למעשה פוגשים את האנשים הללו כבר בסוף הדרך ומטפלים בהם.

יוסי גובר: סקר אפידמיולוגי משנת 2007 מגלה שמשנת 2000 יש ירידה של כמעט עשרים אחוזים במספר האסירים שהם צרכני סמים.

יוסי גובר: אם בשנת 2000 שבעים אחוזים מכלל האסירים היו צרכני סמים, נכון להיום חמישים אחוזים מהם הם צרכני סמים, מתוכם חמישים אחוז צרכני סמים פעילים.

יוסי גובר: גם לגבי האלכוהול אני יכול לומר שחמישים ושבעה אחוזים מכלל האסירים הם צרכני אלכוהול, ומקרב האסירים שמכורים לסמים שישים וחמישה אחוזים מהם משתמשים גם באלכוהול.

יוסי גובר: כלומר יש להם שימוש כפול.

יוסי גובר: אנחנו רואים בשהייה בבתי הסוהר הזדמנות לטפל באותם אנשים.

יוסי גובר: אנחנו מעמידים לרשותם מסגרות טיפוליות מקיפות, החל מבית סוהר" חרמון" שהוא בית הסוהר המרכזי בו אנחנו מנהלים מספר מחלקות טיפוליות.

יוסי גובר: אפשר לומר שאחרי מהלך טיפולי כזה אחוז הרצידיביזם בקרב אותם משתמשים שעברו תהליך טיפולי מעמיק עומד על שלושים ואחד אחוזים, לעומת שישים ושניים אחוזים באוכלוסיה הכללית.

יוסי גובר: יש לטיפול בהחלט השפעה ומשמעות.

יוסי גובר: מעבר לבית הסוהר המרכזי "חרמון", אנחנו מנהלים מחלקות טיפוליות בארבעה בתי סוהר נוספים, שהם סגורים ובעלי ביטחון מרבי, וגם שם אנחנו נותנים טיפול עם אוריינטציה קהילתית – "צלמון", "השרון", "נווה תירצה" ובית הסוהר "דקל".

יוסי גובר: מעבר לכך, יש תוכניות טיפוליות שהן לאו דווקא במסגרות מחלקתיות או של כל בית הסוהר, אלא הן אישיות ובתוך התאים.

יוסי גובר: למעשה, אנחנו יורדים מהרמה הרחבה של בית הסוהר הייחודי עד לרמת האגפים לכל מי שמבקש לקבל טיפול.

יוסי גובר: בזמן האחרון אנחנו מעדכנים ונמצאים בקשר רציף עם הרשות למלחמה בסמים ועם הרשות לשיקום האסיר.

יוסי גובר: אנחנו יכולים להשקיע הרבה מאוד זמן ומשאבים בטיפול אבל השאלה היא מה קורה עם האסיר מרגע שהוא משתחרר.

השר לביטחון פנים יצחק אהרונוביץ: כמה חוזרים בחזרה לכלא?

יוסי גובר: האחוז הכללי הוא שישים ושניים, אבל מתוך המטופלים עצמם חוזרים שלושים ואחד אחוזים.

יוסי גובר: מתוך אלו שלא מטופלים במחלקות או בכלל, אחוז הרצידיביזם הוא גבוהה הרבה יותר.

יוסי גובר: כלומר צריך לטפל בבעיה, ברמה הלאומית לטפל כבר בנקודה שבה האסיר משתחרר, נקלט ומשובץ בעבודה, מי דואג להישגיו.

מוחמד ברכה: רבותיי אני צריך להודיע שאנחנו בשעה 13:00 נסיים, על כן נקצר בדברים.

מוחמד ברכה: נרצה לשמוע את משרד החינוך, המכס ואת התלמידים.

מוחמד ברכה: בבקשה.

גליה שחם: אני גליה שחם, מפקחת ארצית מניעת סמים ואלכוהול במשרד החינוך.

גליה שחם: החקיקה שנעשתה יכולה מאוד לעזור בהעברת המסר – מסייע לנו בעבודה שלנו.

גליה שחם: במהלך השנה החולפת עשינו המון דברים בהמון ערוצים, בשיתוף פעולה עם כלל הגורמים הנוכחים כאן ובהובלה על ידי הרשות למלחמה בסמים.

גליה שחם: בימים האלה, יוצא חוזר המנהל הכללי של משרד החינוך לבתי הספר למסע הסברה של החוק החדש.

גליה שחם: אנחנו בנינו סדנא והפצנו אותה לבתי הספר, בעיקר העל-יסודיים.

גליה שחם: רוב הילדים ורוב ההורים לא יודעים על החוק החדש וגם לא מבינים את משמעותו, כלומר עבודת ההסברה צריכה להיות מקיפה מאוד.

גליה שחם: כל תלמיד בעל-יסודי יקבל בעשרים לחודש עלון הסברה על החוק בשפות שונות יחד עם תעודת הסיום של בית הספר.

גליה שחם: בוועידה הארצית של מועצת התלמידים הארצית, שוודאי ידברו בעצמם, נושא האלכוהול היה אחד הנושאים היותר בולטים.

גליה שחם: כיוון העבודה שלנו השנה היה להרחיב את הפעילות גם מעבר לבתי הספר.

גליה שחם: יש עבודה רחבה שנעשית בתוך בתי הספר אבל המטרה שלנו היא להגיע לתלמידים מחוץ לבית הספר, ומועצות התלמידים נרתמו למשימה בצורה יוצאת מן הכלל עם רכזי תנועות הנוער.

גליה שחם: בקרוב יש לנו פגישה עם השר לביטחון פנים בנוגע לתוכנית הזו.

גליה שחם: העבודה שלנו מאוד קשה, כי המסר מחוץ לבית הספר הוא שאלכוהול הוא מותר, כדאי ורצוי.

גליה שחם: אני גרה בתל-אביב, עוברת בחופים השונים ורואה שכל חוף מפרסם חברת משקאות אחרת עם כל מיני קמפיינים שהם הרבה יותר חזקים מהקמפיינים שלנו – ויש לשאול מהו המסר שהילדים מקבלים מכך.

גליה שחם: בשיח עם בני הנוער הם לא מבינים וקשה להם לקבל את המסר שאלכוהול הוא מסוכן ומזיק.

גליה שחם: נכון שקורים המון מקרים שמוכיחים את הטענה שלנו, אבל הם אומרים לעצמם שלהם זה לא יקרה.

גליה שחם: שכבת הגיל שמכתיבה את האופנה זו שכבת הגיל של צעירים אחרי צבא.

גליה שחם: אני חושבת שכדי שהעבודה שלנו תצליח צריך לחזק נדבכים נוספים, אחד בעיני הוא הפרסום.

גליה שחם: אני רוצה שנלמד מההצלחה של המלחמה בנושא העישון של סיגריות ושל נרגילות.

גליה שחם: קיבלנו עכשיו דוח שר הבריאות על נתונים אחרונים של עישון בקרב ילדים ובני נוער, שהם מאוד נמוכים ויש הצלחה בלתי רגילה.

השר לביטחון פנים יצחק אהרונוביץ: הכנסנו את נושא הפרסום לקמפיין נגד האלכוהול.

השר לביטחון פנים יצחק אהרונוביץ: מדובר בנושא מרכזי בשלב ב'.

גליה שחם: זה מאוד יעזור לשינוי האווירה הקשורה באלכוהול.

גליה שחם: אנחנו מקווים יחד עם כולם להגיע לתוצאות ושינוי בהמשך.

גליה שחם: תודה.

השר לביטחון פנים יצחק אהרונוביץ: האם נציג המכס רוצה להוסיף?

זאב ציגלברג: אין לי הרבה מה להוסיף, הנתונים שלנו נמצאים במסגרת הנתונים שהרשות למלחמה בסמים מדווחת.

זאב ציגלברג: אנחנו שותפים פעילים בתיקים, בעיקר הברחות הסמים במעברי הגבול.

זאב ציגלברג: לא נתבקשתי להכין נתונים אבל הם כלולים במה שהציג יאיר גלר.

זאב ציגלברג: חלק מהמלחמה שלנו הייתה להכניס את כלי העישון לפקודת הסמים, באנגים ונרגילות, ועכשיו אסור לייבא אותם.

זאב ציגלברג: פעם לא הייתה לנו דרך להתמודד עם זה, ועכשיו זה בפקודה ואני מקווה שזה תרם את חלקו.

פאולה רושקה: אני דוקטור פאולה רושקה, בריאות הנפש במשרד הבריאות.

פאולה רושקה: אנחנו החודש ארגנו שלושה ימי עיון בבתי החולים הכללים, בצפון, במרכז ובדרום.

פאולה רושקה: באוקטובר יהיה יום עיון נוסף בבית החולים "הדסה" בירושלים עבור העלאת מודעות הרופאים בתחומים הפארה-רפואיים, הפסיכיאטרים, רופאי הקהילה בנושאי אלכוהול וקטינים.

פאולה רושקה: הזמנו לשם גם את "מגן דוד אדום" שיוכלו להסביר מה עושים כשנתקלים בנער שתוי ומה לא עושים.

פאולה רושקה: אני מקווה שזה יפיץ את הנושא.

פאולה רושקה: אנחנו התחלנו לשבת עם משרד הרווחה בנושאי איתור והקמת מרכזי טיפול לפרטי פרטים, כולל התקשרות עם תוכניות קיימות כמו "ערים בריאות", "עיר ללא אלימות" ועוד.

נופר סלמן: אני נופר סלמן, יושבת ראש ועדת נוער וקהילה, מועצת תלמידים ונוער ארצית.

נופר סלמן: אני רוצה לספר קצת על הפעילות שלנו, שחלקה במועצה הארצית קיבלה תקציב ממשרד החינוך.

נופר סלמן: קיבלנו תקציב לעשות "אוהלי איכות", שהראשון בהם יוקם בקרוב בירושלים.

נופר סלמן: זה יכלול את החינוך הפורמאלי והבלתי-פורמאלי, ולא פחות חשוב גם את ההורים.

נופר סלמן: ידברו על נושאי אחריות אישית ואחריות קולקטיבית, מה התגובה הראויה במצבים בהם נתקלים ועוד.

מוחמד ברכה: אולי תספרו לנו מהצד של בני הנוער איך אתם רואים את החוקים החדשים?

תלמיד: אנחנו רואים את החוק כנותן פתרון מאוד זמני.

תלמיד: בני הנוער ששותים את האלכוהול והשוטרים מחרימים אותו, אחרי שבוע יוכלו שוב לקנות ולהמשיך לשתות.

תלמיד: לכן, צריך למצוא לא פתרון חד פעמי אלא אולי לפנות לפתרון הסברתי וחינוכי.

מוחמד ברכה: כלומר החוק לא משמש כתחליף לפתרון הסברתי.

תלמיד: הרבה פעמים בתי הספר מציגים את נושא האלכוהול כאסור, אבל בחברה אנחנו מקבלים מסרים אחרים – למשל בקידוש ביום שישי, בחתונות או בבר מצוות מדובר בדבר מותר.

תלמיד: עצם האיסור גורם לבני הנוער לחפש את האלכוהול, כי הוא אסור.

תלמיד: יש למצוא פתרון של הסברה וביקורת אמיתית על האלכוהול.

מוחמד ברכה: בכל זאת, מי מכם שהיה במגע עם בני נוער ששפכו להם בקבוק, מה ההתייחסות שלהם?

תלמיד: הם פשוט הולכים לשתות במקום אחר.

נופר סלמן: זה ללא ספק יוצר אנטי כלפי השוטרים אבל פותר את הבעיה באופן זמני.

דימה טרשצ'נקו: שלום, אני דימה טרשצ'נקו יושב ראש מועצת התלמידים של העיר נתניה.

דימה טרשצ'נקו: אני רוצה להצטרף למה שאמרו חבריי בעניין החוק.

דימה טרשצ'נקו: אני רוצה לשאול שאלה רטורית – האם חקיקה היא מספקת?

דימה טרשצ'נקו: הרי היא פתרון מיידי וזמני, כמו לקחת סוכרייה מתינוק.

דימה טרשצ'נקו: הפתרון הוא בחינוך נכון, למשל אמרו שהאופנה מכתיבה את שתיית האלכוהול, זה כרגע "מגניב" לשתות, וזה "אין".

דימה טרשצ'נקו: אם אנחנו שואלים למה הנוער שותה, אפשר לתאר תמונה כללית – נער לא יכול לרקוד במסיבה אם הוא לא שתוי, הוא לא יכול לגשת לבחורה אם הוא לא שתוי.

דימה טרשצ'נקו: כלומר חוק לא יעזור פה, יש זעקה לעזרה מצד בני הנוער.

דימה טרשצ'נקו: הפתרון הוא להכתיב את האופנה מחדש.

דימה טרשצ'נקו: כולנו בעלי השפעה, אנחנו יכולים להראות שאפשר להיות מגניב גם בלי לשתות, שאפשר לפתח ביטחון עצמי גם בלי לשתות אלכוהול.

דימה טרשצ'נקו: דרך אגב, אני חושב שהיינו הך גם בנושא הסמים, אנחנו צריכים להבין שהבעיה היא לא האלכוהול אלא היא מתחילה עוד לפני האלכוהול, שכן האלכוהול רק מהווה דרך לברוח מהבעיה האמיתית.

דימה טרשצ'נקו: הפתרון הוא להראות לבני הנוער את הדרך הנכונה, להסביר – אתה יכול ליהנות גם בלי לשתות.

מוחמד ברכה: תודה, האם מישהו רוצה להוסיף משהו?

אירנה לבית: אני מעמותת "אליס" – אמהות למען ילדים בסיכון.

אירנה לבית: אנחנו רוצים להגיד לכן איך שאנחנו רואים את העניין.

אירנה לבית: אנחנו עובדים עם הבעיה כבר שלוש שנים מאז הקמת העמותה, אתם רואים שינוי אבל אנחנו עוד לא רואים שינוי גדול.

אירנה לבית: מה שנאמר, שהנרקומניה עכשיו גם בילדים קטנים, ילדים בני חמש ושמונה שמשמשים באלכוהול ובסמים.

אירנה לבית: יש לנו שתי נקודות שאנחנו רוצים לדבר עליהן.

אירנה לבית: ראשית, האלכוהול והנרקומניה הן מחלות – למה הטיפול בבעיה הזו היא רק בידי הממשלה ומשרדיה?

אירנה לבית: מדוע אין עירוב של רופאים, אין כתובות של רופאים מומחים שההורים ובני הנוער יכולים לפנות אליהם?

אירנה לבית: הדבר השני הוא החוק משנת 1945, שאומר שאנשים המשתמשים בסמים יכולים להיכנס לכלא לשלוש שנים.

אירנה לבית: צריך ליישם את החוק ואנחנו מבקשים שאדם שנופל תחת ההגדרה של החוק יוכל לבחור בין כלא לבין טיפול רפואי.

אירנה לבית: אנחנו רוצים לבקש שהרופאים יהיו בראש הטיפול בבעיה.

מוחמד ברכה: מהי עמדת משרד החינוך בעניין אי-עירוב הרופאים?

פאולה רושקה: בהחלט אני מסכימה עם העמדה שהרופאים לא מספיק מעורבים.

פאולה רושקה: מכיוון שבשנים האחרונות יותר התברר שהתמכרות ושימוש באלכוהול ובסמים גורמים נזק גופני למוח ולגוף, בהחלט מקום הרופאים השתנה מבחינת אחריות.

פאולה רושקה: העניין עדיין לא מתבטא בתקציבים.

מוחמד ברכה: האם אדוני השר רוצה להוסיף על כך?

השר לביטחון פנים יצחק אהרונוביץ: אני רוצה להוסיף רק משפט אחד.

השר לביטחון פנים יצחק אהרונוביץ: על החשיבות דיברנו, אין פה פיתרון חד-ערכי, אין דבר שמייצר פתרון וזהו.

השר לביטחון פנים יצחק אהרונוביץ: מדובר במגוון רחב של פתרונות, שחלקם הוזכרו וחלקם לא.

השר לביטחון פנים יצחק אהרונוביץ: השילוב של כל הדברים ביחד לא יביא לחיסול אלא לצמצום התופעות.

השר לביטחון פנים יצחק אהרונוביץ: אני מקבל לחלוטין את העמדות של כולם, יש מערכות משולבות שמערכת האכיפה היא רק חלק מהן.

השר לביטחון פנים יצחק אהרונוביץ: נקודת החולשה החזקה ביותר כפי שאני מזהה אותה היא התא המשפחתי, אנחנו לא יודעים מה קורה בתוך הבית ולא שמים דגש על כך – במתכוון או לא.

השר לביטחון פנים יצחק אהרונוביץ: אנחנו צריכים קודם כל לדבר על המשפחה ורק לאחר מכן על כל הגופים השייכים לעשייה.

השר לביטחון פנים יצחק אהרונוביץ: לאחר מקרה מחריד בירושלים, שהוא עדיין תחת חקירה – מדובר במקרה שהוא קורה מתחת לבית.

מוחמד ברכה: תודה.

מוחמד ברכה: רבותיי, מעבר לכותרת של הישיבה, הישיבה פרוסה על כל הנושאים ומשרדי הממשלה והממלכתיים.

מוחמד ברכה: לכן, לא נאסוף את כלל הדברים לידי סיכום אחד אבל הייתי רוצה להעיר כמה הערות חשובות.

מוחמד ברכה: ראשית כל, יש לברך את העוסקים במלאכה, כל אחד בתחומו.

מוחמד ברכה: הדבר השני, רשמנו לפנינו את הודעת השר בעניין התקציב הבא וכל מה שיידרש כדי לסייע הוועדה איתכם.

מוחמד ברכה: בנוסף, אנחנו לא אומרים פעם ראשונה אבל אנחנו צריכים לשאוף לחבר סקאלה מסוימת ולמדוד על פיה, שיהיה לנו מן מכשיר מדידה להתקדמות בנושא.

מוחמד ברכה: אולי נקדיש ישיבה מיוחדת שבה נדון על כך, אני חושב שזהו כלי חשוב למדידה.

מוחמד ברכה: בעניין החינוך, כולנו שמענו את נציגי הנוער בהתעניינות רבה, כמובן שהחוק הוא לא הטיפול כולו, אלא הטיפול הוא רחב הרבה יותר.

מוחמד ברכה: אני איזום ישיבה מיוחדת עם שר החינוך, ואני מבקש שתהיה כאן נציגות רחבה של התלמידים והנוער, וכמובן הנוכחים הרגילים.

מוחמד ברכה: אני בטוח ששר החינוך ישמח להשתתף בדיון.

השר לביטחון פנים יצחק אהרונוביץ: ברשותך, גם שר הרווחה.

מוחמד ברכה: שר הרווחה היה כאן ואנחנו כמובן נזמין אותו שוב.

מוחמד ברכה: אני רוצה כרגע להתמקד בטיפול הנוסף מעבר לשפיכת הבקבוק.

מוחמד ברכה: אני חושב שצריך לשמוע את הצד של הנוער.

השר לביטחון פנים יצחק אהרונוביץ: צריך גם להביא נציג של מועצת ההורים.

מוחמד ברכה: היה אמור להיות נוכח היום נציג של מועצת ההורים.

מוחמד ברכה: הנקודה האחרונה, שהיא מופנית לכל מי שיושב כאן – נושא החופש הגדול.

מוחמד ברכה: בפתחו של החופש הגדול יש מקום להקדיש ישיבה מיוחדת לפני התפזרות הכנסת בחודש יולי ולפני או בסמוך ליציאה לחופש הגדול בסוף יוני.

מוחמד ברכה: מדובר בזמן שהוא מועד לפורענות בכל הקשור לזמן הפנוי, האלימות, האלכוהול והסמים.

מוחמד ברכה: אנחנו נוסיף להתייעץ עם הרשות אבל זהו נושא שראוי שיעמוד על סדר יומה של הוועדה לפני ההתפזרות לחופש הגדול.

מוחמד ברכה: אני מודה לשר ולכל המשתתפים, הישיבה נעולה.